**Kirsti Kaarina Paakkanen** (o.s. **Poikonen**; 12. helmikuuta 1929 Saarijärvi – 3. marraskuuta 2021 Espoo) oli suomalainen yrittäjäneuvos ja yritysjohtaja. Oman mainosyrittäjäuransa jälkeen hän osti vuonna 1991 rahavaikeuksiin ajautuneen Marimekon, josta Paakkasen johtamana kehittyi yksi Suomen menestyneimmistä tekstiili- ja vaatetusalan yrityksistä.

Ura
---

Kirsti Paakkasella oli suomen kielen opintoja sekä arvosana mainonnassa ja markkinoinnissa (mainosalan tutkinto). Ennen oman mainostoimiston perustamista hän työskenteli muun muassa Stockmannilla ulkomaisten kankaiden osto-osastolla ja Mainostoimisto Kunnas Oy:ssä.

Yrittäjänä Paakkanen aloitti tyhjästä. Hän perusti vuonna 1969 Womenan, naisten mainostoimiston, ja johti sitä menestyksekkäästi yli 20 vuotta. Womenan palveluksessa Paakkanen ideoi ja lanseerasi nykyäänkin tunnettuja tuotemerkkejä, kuten Erittäin hienon suomalaisen shampoon ja Hellä Mietosen.. Paakkanen myi Womenan mainostoimisto McCann Oy:lle 1990. Hän vetäytyi eläkepäivien viettoon Ranskaan mutta joutilaisuuteen kyllästyttyään tarttui vielä tilaisuuteen, kun Marimekko tuli myyntiin. Paakkanen osti konkurssin partaalle ajautuneen design-talon ja palasi työelämään.

Paakkanen pelasti Marimekon ja samalla raivasi tietä suomalaisen muotoiluosaamisen uudelle tulemiselle. Hän omisti Marimekon vuodesta 1991 ja nosti yrityksen talouden nousuun.

Paakkanen palautti Marimekon juurilleen, Armi Ratian luomaan painettujen kankaiden maailmaan. Marikuosien uusia aluevaltauksia on nähty muun muassa matkapuhelimissa ja kodintekniikassa, ja klassikkojen paluun rinnalla on syntynyt uusia vaatemallistoja ja tuotekonsepteja. Marimekko toi esiin sekä nimekkäitä että aloittelevia muotoilijoita ja heidän osaamistaan. Marimekko listautui Helsingin pörssiin 1999.

Paakkanen palkittiin useilla kunniamaininnoilla. Hän korosti paitsi vahvan brändin myös vahvan yrityskulttuurin merkitystä. Paakkasen johtamisfilosofiassa työntekijä ei ollut kustannuskysymys vaan tuloskysymys, jonka sitoutuminen ja innostus ovat edellytyksenä koko yrityksen menestykselle. Yritysjohtajilta Paakkanen peräänkuulutti suurempaa vastuuta toiminnasta ja työntekijöistä – Marimekossa talousvaikeudet toivat lomautusvaroituksen johtajille, eivät työntekijöille.

Huomionosoitukset
-----------------

Kirsti Paakkanen sai yrittäjäneuvoksen arvonimen vuonna 1999, taiteen kunniatohtorin arvonimen Taideteollisesta korkeakoulusta 2001 ja kauppatieteiden kunniatohtorin arvonimen 2006 Helsingin kauppakorkeakoulusta. Vuonna 2002 hän sai Estlander-palkinnon merkittävästä työstä suomalaisen muotoilun hyväksi.

Kirsti Paakkaselle myönnettiin Suomen Valkoisen Ruusun ritarikunnan komentajamerkki ja Norjan Kuninkaallisen ansioritarikunnan ensimmäisen luokan ritarimerkki.

Yksityiselämä
-------------

Paakkanen oli naimisissa Jorma Paakkasen kanssa vuosina 1952–1964. Eron syyksi Paakkanen itse kertoi sen, ettei hän voinut saada lasta, ja koki olevansa miehensä onnen esteenä. Myöhemmin, ennen Marimekon ostoa, Paakkanen seurusteli pitkään ranskalaisen Jean Cyprier Fabren kanssa, mutta seurustelu päättyi Paakkasen keskittyessä johtamaan Marimekkoa.

Omaisuus
--------

Paakkasen kuollessa hänen omaisuutensa arvioitiin 50–100 miljoonan euron suuruiseksi. Hän oli testamentannut kaiken omaisuutensa vuoden 1999 testamenttiversiossa perustetulle säätiölle, jonka tehtäväksi tarkennettiin vuoden 2015 testamentissa taideteollisuuden ja taloustieteiden sekä suomalaisen muotoilun kehittäminen ja kansainvälistämisen edistäminen sekä näiden alueiden opetuksen edistäminen ja tukeminen. Pesänhoitajiksi määrättiin Paakkasen pitkäaikainen asiainhoitaja Kari Miettinen ja Juhani Mäkinen. Omaiset pitivät heitä esteellisinä, mutta tämä väite ei menestynyt käräjäoikeudessa. Eräät omaisista kuitenkin jatkavat oikeusprosesseja esittäen, että Paakkasen laatimat testamentit ovat pätemättömiä ja tehottomia.

Myytyään Marimekon 2007 Kirsti Paakkanen osti miljardöörien suosimasta Cap Ferrat’sta brittiarkkitehti Norman Fosterin itselleen rakentaman nelikerroksisen rantatalon nimeltä *Villa Voile*, joka oli Paakkasen järjestyksessä kolmas asuinkiinteistö Rivieralla. Espoon Westendissä hänellä oli kolmikerroksinen valkoinen rantatalo. Lisäksi hän omisti kesämökin kotiseudullaan Saarijärvellä.

Lähteet
-------

* Runeberg, Tutta: Kirsti Paakkanen – Marimekon uusi äiti.  *Suomen kuvalehti*, 1991, nro 42, s. 80–81, 83.
* Saari, Heikki: Maitokaupan tytöstä yritysjohtajaksi.  *Seura*, 2001, nro 45.

### Viitteet

1. 1 2  Kolsi, Eeva-Kaarina: Kirsti Paakkanen ei saanut lasta, joten hän uhrasi uralleen elämänsä rakkauden – nyt rautarouva kertoo elämäkerrassaan poikkeuksellisista valinnoistaan.  17.4.2020. Ilta-Sanomat.
2. ↑  Autio, Antti & Leino, Piia: Marimekon pitkäaikainen omistaja Kirsti Paakkanen on kuollut *Helsingin Sanomat*.  5.11.2021. Viitattu 5.11.2021.
3. ↑
4. ↑   (Arkistoitu – Internet Archive)
5. ↑  Luoma-aho, Jarmo: Mainostoimisto Womena – McCann Oy 1968–. (Arkistoitu – Internet Archive) Elinkeinoelämän keskusarkisto 1998. Viitattu 7.8.2014.
6. ↑  Karjalainen, Tuula: "Paakkanen, Kirsti (1929–2021)", *Suomen kansallisbiografia, hakemisto*, s. 60–61. Helsinki: Suomalaisen Kirjallisuuden Seura. ISBN 978-951-746-452-9. / Teoksen verkkoversio (viitattu 3.4.2015).
7. ↑  ANNETUT KUNNIAMERKIT 1990-2021 *Ritarikunnat - Suomen Valkoisen Ruusun ja Suomen Leijonan ritarikunnat*. Viitattu 30.5.2023.
8. ↑  Tildelinger av ordener og medaljer *kongehuset.no*. Viitattu 30.5.2023.
9. ↑  Kolsi, Eeva-Kaarina: Kirsti Paakkasen elämän suuri tragedia paljastui pöydälle jätetystä valokuvasta *Ilta-Sanomat*.  13.11.2021. Viitattu 13.11.2021.
10. ↑  Ranta, Niko: Kirsti Paakkasen miljoona­omaisuuden kohtalo selvisi *Ilta-Sanomat*.  8.11.2021. Viitattu 28.10.2022.
11. ↑  Knapp, Noora & Ranta, Niko: Marimekko­-miljonääri Kirsti Paakkasen perinnöstä syttyi surullinen riita *Ilta-Sanomat*.  28.10.2022. Viitattu 28.10.2022.
12. 1 2  Ranta, Niko: Oikeus ratkaisi: He ottavat miljonääri Kirsti Paakkasen miljoonaomaisuuden hallintaansa.  *Ilta-Sanomat*, 8.11.2022. Artikkelin verkkoversio. Viitattu 11.11.2022.
13. ↑  Ranta, Niko & Vanhala, Akseli: Monimiljonääri Kirsti Paakkanen jätti sukunsa ilman perintöä – nyt omainen taistelee miljoonista oikeudessa.  *Ilta-Sanomat*, 15.9.2022. Artikkelin verkkoversio. Viitattu 11.11.2022.
14. ↑  Ranta, Elina: Tällaisia ovat Kirsti Paakkasen uskomattomat luksuskodit *Ilta-Sanomat / Taloussanomat*.  11.11.2021. Viitattu 28.10.2022.

Kirjallisuutta
--------------

* Paakkanen, Kirsti: "Olisi mahdotonta tehdä tätä työtä, jos pitäisi jatkuvasti selitellä itselleen, että henkiset arvot ovat ainoat arvot, jotka saa ääneen tunnustaa ja jotka tekevät ihmisen onnelliseksi", *Sanan voimalla*, s. 69–71. Helsinki: A-lehdet Oy, 1982. ISBN 951-99425-4-8.
* Paavilainen, Ulla-Maija: *Suurin niistä on rakkaus: Kirsti Paakkasen tarina*. Helsinki: Otava, 2020. ISBN 978-951-1-35022-4.

Aiheesta muualla
----------------

* Kirsti Paakkanen, haastatteluja ja dokumenttiotteita 1991–2004. Ylen Elävä arkisto.
* Paakkanen, Kirsti hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Ritva
* Elonet
* Kansallisbiografia
* Yle
* Uppslagsverket Finland
* Biografiasampo

 |

 |